CKP ปลื้มขายหุ้นกู้เกลี้ยง 1 พันลบ. สะท้อนนลท.เชื่อมั่นศักยภาพธุรกิจ
CKP ปลื้มขายหุ้นกู้เกลี้ยง 1 พันลบ. สะท้อนนลท.เชื่อมั่นศักยภาพธุรกิจ
29 ก.ย. 2563

นายธนวัฒน์ ตรีวิศวเวทย์ กรรมการผู้จัดการ บริษัท ซีเค พาวเวอร์ จำกัด (มหาชน) หรือ CKP และในฐานะกรรมการ บริษัท ไฟฟ้าน้ำงึม 2 จำกัด เปิดเผยว่า เมื่อเร็วๆ นี้ บริษัท ไฟฟ้าน้ำงึม 2 จำกัด ซึ่งเป็นบริษัทในเครือ CKP และเป็นนิติบุคคลที่จดทะเบียนในสาธารณรัฐประชาธิปไตยประชาชนลาว (สปป.ลาว) มีขนาดกำลังการผลิตติดตั้ง 615 เมกะวัตต์ ขายไฟทั้งหมดให้แก่การไฟฟ้าฝ่ายผลิตแห่งประเทศไทย (กฟผ.) ได้ออกและเสนอขายหุ้นกู้สกุลเงินบาท ชนิดไม่ด้อยสิทธิ ไม่มีประกันและมีผู้แทนผู้ถือหุ้นกู้ รวมมูลค่า 1,000 ล้านบาท อายุ 3 ปี อัตราดอกเบี้ย 3.20% ต่อปี และอายุ 5 ปี อัตราดอกเบี้ย 3.60%
โดยเป็นหุ้นกู้ที่ได้รับการจัดอันดับความน่าเชื่อถือ ในอันดับ “A” แนวโน้ม “คงที่” จากบริษัท ทริสเรทติ้ง จำกัด โดยบริษัทฯ จะนำเงินที่ได้จากการออกหุ้นกู้ในครั้งนี้ เพื่อนำไปใช้ไถ่ถอนหุ้นกู้ที่จะครบกำหนดไถ่ถอนในเดือนตุลาคม 2563 จำนวน 1,000 ล้านบาท ซึ่งเป็นไปตามแผนของบริษัทฯ
ทั้งนี้ ภายหลังจากการไถ่ถอนหุ้นกู้ที่ครบกำหนดแล้ว จะทำให้ บริษัท ไฟฟ้าน้ำงึม 2 จำกัด มียอดหุ้นกู้ที่ออกและเสนอขายแล้ว ณ วันที่ 31 ตุลาคม 2563 ทั้งสิ้นจำนวน 13,900 ล้านบาท อย่างไรก็ตาม บริษัทฯ ยังมีวงเงินที่ได้รับการอนุมัติให้สามารถออกและเสนอขายหุ้นกู้คงเหลืออีก 2,100 ล้านบาท โดยขณะนี้ยังไม่มีกำหนดการที่จะออกและเสนอหุ้นกู้ส่วนที่เหลือดังกล่าว
“หุ้นกู้ของ บริษัท ไฟฟ้าน้ำงึม 2 จำกัด ยังคงเป็นหุ้นกู้ที่ได้รับความสนใจของนักลงทุนเช่นเดียวกับที่เสนอขายไปก่อนหน้านี้ เพราะมียอดจองเกินจำนวนที่เสนอขาย และยังขายได้หมดในเวลาอันรวดเร็วเช่นเดิม อย่างไรก็ตาม จากสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ที่มีผลต่อเศรษฐกิจทั่วโลกในขณะนี้ ไม่ได้ส่งผลกระทบต่อความเชื่อมั่นของนักลงทุนต่อหุ้นกู้ของบริษัทฯ แต่อย่างใด
โดยในปีนี้มั่นใจว่าบริษัทฯ ยังคงสามารถผลิตไฟส่งให้ กฟผ.ตามสัญญาได้อย่างต่อเนื่อง และขอขอบคุณนักลงทุนที่ให้ความเชื่อมั่นและไว้วางใจในประสิทธิภาพการบริหารจัดการ อีกทั้งยังคงให้การสนับสนุนบริษัทฯ ด้วยดีเช่นเดิมเสมอมา” นายธนวัฒน์ กล่าว